নিজা দুখন মাছ কঢ়িওৱা গাড়ীৰ উপৰি কেইবাখনো গাড়ী বন্দবস্তিত লৈ কাম কৰে যুৱকজনে। তেওঁৰ মাছ সুখ্যত অভয়াপুৰী, বিজনী, কৃষ্ণাই, বঙাইগাঁও আদি বজাৰলৈ যায়। ক ’ বই লাগিব, আব্দুল হাইৰ প্ৰতিটো কামতে আছে উদ্ভাৱনী চিন্তাৰ পৰশ। প্ৰতিটো কামেই ষোল্ল অনা বিজ্ঞানসন্মত, নিখুঁত আৰু সুনিৰ্দিষ্ট। সেয়েহে তেওঁৰ লগত কাম কৰা সকলো অত্যন্ত সুখী। প্ৰত্যক্ষভাৱে মীন পালন, পোনা উৎপাদন আৰু মৎস্য বিপণন গোট তিনিটাৰ লগত প্ৰায় শতাধিক শিক্ষিত যুৱক জড়িত হৈ আছে আৰু পৰোক্ষভাৱে জড়িত হৈ আছে আন বহুতো। হাইৰ সফলতাৰ প্ৰতিটো খোজতে উৎসাহিত কৰি আহিছে জিলা মীন বিভাগে। জিলা মীন উন্নয়ন বিষয়া ড° অনুপম শৰ্মা (৯৯৫৭৯৪১৫৭৬) আৰু আন বিষয়া-কৰ্মচাৰীসকলে যাৱতীয় দিহা-পৰামৰ্শ আৰু কৌশলখিনি আগবঢ়োৱাত কতো কাৰ্পণ্য কৰা নাই। বিভাগে হাইৰ পামত আয়োজন কৰে বিভিন্ন প্ৰদৰ্শনীমূলক প্ৰশিক্ষণ, ব্যৱসায়িক পাঠদান ইত্যাদি। হাইৰ পামত মীন পালনৰ আদিপাঠ শিকা বহুতেই আজি প্ৰতিষ্ঠিত মীনপালক। নকৈ মীন পালনত জড়িতসকলক যাৱতীয় সহায়-সহযোগিতাৰে হাইৱে দেখুৱাই অহা বদান্যতাৰ ফলত আজি বহুকেইন যুৱকে মীন খণ্ডত প্ৰতিশ্ৰুতিৰ স্বাক্ষৰ বহন কৰিবলৈ সক্ষম হৈছে। মহকুমাধিপতিৰ অনুৰোধত কয়াকুজিয়া পৰিৱেশানুকুল পৰ্যটন কেন্দ্ৰৰ অন্তৰ্গত পোনা উৎপাদন কেন্দ্ৰটিও চোৱাচিতা কৰে হাই-এ। আব্দুল হাই আজিৰ নিবনুৱা সমস্যাৰ পটভূমিত এটা জীয়া আদৰ্শ। অলপতে গুৱাহাটী দূৰদৰ্শনৰ অনুষ্ঠান কাৰ্যবাহী দীলিপ গোস্বামীয়ে হাইৰ মীন পাম পৰিদৰ্শন কৰি উচ্চ প্ৰশংসা লিপিবদ্ধ কৰিছে আৰু তেওঁৰ অনুকৰণীয় চানেকী তেওঁলোক্ৰ মাধ্যমেৰে জনসাধাৰণলৈ লৈ যোৱাৰ আশ্বাস প্ৰদান কৰিছে। হাই-এ জানিবলৈ দিয়া মতে, তিনিটা গোটৰপৰা সকলো খৰচ বাদ দি তেওঁৰ হাতত বছৰেকত ৪০ লাখ টকা থাকে। আপুনিও এবাৰ আব্দুল হাইৰ লগত বাৰ্তালাপ কৰি বা তেওঁৰ পাম পৰিদৰ্শন কৰি লাভৱান হ ’ ব পাৰে। আপোনাক যৎপৰোনাস্তি সহযোগিতা আগবঢ়াবলৈ তেওঁ সদাপ্ৰস্তুত। মীন পানল সম্পৰ্কীয় যিকোনো দিহা-পৰামৰ্শৰ বাবে ৯৪৩৫৩০৯৫৬৮ নং যোগাযোগ কৰিব পাৰে। লেখক: ড° ধ্ৰুৱজ্যোতি শৰ্মা (দৈনিক অসম)